પ્રશ્ન સાંભળી ગુરુ પ્રસન્ન થયા. સચોટ દાખલો આપી ઉત્તર આપવાની શરૂઆત કરતાં તેમણે કહ્યું, વત્સ! જેમ સૂર્યના અસ્ત થતાં તેની સાથે જ તેનાં કિરણો પણ પોતાનો સંકેલો કરી લે છે તેમ નિદ્રા સમયે મનુષ્યને એવું થતું હોય છે. આ મનુષ્ય જ્યારે નિદ્રાધીન થાય ત્યારે તેની બધી જ ઇંદ્રિયો પોતપોતાની કાર્યવાહીનો સંકેલો કરી લે છે. એટલે મનુષ્ય જ્યારે નિદ્રા ગ્રહણ કરે ત્યારે હાથ-પગ-આંખ-કાન વગેરે દશેય ઇંદ્રિયો સૂઈ જાય છે. કહેતાં આંખ જોવાની પ્રવૃત્તિ ન કરે, કાન સાંભળવાની પ્રવૃત્તિ ન કરે, હાથ-પગ વગેરે હાલવા-ચાલવાની પ્રવૃત્તિ ન કરે. બધું શાંત પડી જાય. આને જ ઊંઘ કહેવામાં આવે છે. આમ નિદ્રા ટાણે થાકેલી ઇંદ્રિયો સૂઈ જાય છે. એટલે માણસ સૂઈ ગયો એમ કહેવામાં આવે છે.